Bank of Baroda hou 'opbrengs uit misdaad' vas | Netwerk24
Ajay en Atul Gupta Foto: Muntu VIlakazi, Argief
Bank of Baroda se Suid-Afrikaanse afdeling is in besit van "die opbrengs van 'n misdaad" van nagenoeg R30 miljoen, sê Thato Ntimutse, 'n prokureur van die nasionale vervolgingsgesag (NVG) se batebeslagleggingseenheid.
Bank of Baroda probeer die Suid-Afrikaanse regering keer om die R30 miljoen te bevries.
Die hooggeregshof het op 19 Januarie die NVG toestemming gegee vir verskillende bewaringsbevele om bates te bevries wat verband hou met die omstrede Vrede-suiwelprojek.
Dié staatsplaas in die Vrystaat is in 2012 aan Estina, 'n Gupta-verwante maatskappy, verhuur en die provinsiale regering het ingestem om die grond te help ontwikkel.
Maar meer as R220 miljoen wat bestem was vir die plaas is na bewering na onder andere Atul Gupta en talle verwante maatskappye van die Gupta-familie gekanaliseer.
Die NVG het beweer dié Gupta-broer het R10 miljoen daarvan ontvang.
Luke Spiker, 'n regsverteenwoordiger van Bank of Baroda, het Donderdag in die hof gesê die bewaringsbevel vir die R30 miljoen is verkeerd omdat die bank se kliënte reeds die geld onttrek het. Beslaglegging op 'n gelyke bedrag van die bank se eie geld kan nie gehandhaaf word nie.
Atul se prokureur, Rafik Bhana, het in die hof gesê Bank of Baroda het R10 miljoen wat hy van Estina gekry het, in 'n vastedepositorekening in die plaas se naam oorbetaal. Dit het nie na Atul Gupta gegaan nie.
"Die toets hier is nie of daar geldwassery was of nie, dit gaan oor die R10 miljoen," het Bhana gesê.
"Dit gaan oor meer as die Guptas. Dit gaan oor die oppergesag van die reg."
Ntimutse het Vrydag in die hooggeregshof in Bloemfontein gesê hoewel die staatsgeld wat vir die plaas bedoel was ook deur ander banke gevloei het, het Bank of Baroda net 'n enkele bankrekening gehad waarin al die geld betaal is – wat die wettige en onwettige geld gemeng het.
Uitspraak is voorbehou op die aansoeke om die bewaringsbevele te stop wat teen Gupta, Bank of Baroda en die verskillende maatskappye uitgereik is, het regter Fouché Jordaan Vrydag gesê.
Hy lewer op 9 Maart uitspraak. – Bloomberg
Meer oor: Bank Of Baroda | Estina | Gupta | Bloemfontein | Vrystaat | Bewaringsbevel | Nasionale Vervolgingsgesag